‘અરે છોડ યે બાત…’ નઝમા ડોશીએ એની તરફ જૉઇને કહ્યું, ‘ઉસમે ઐસી કૌનસી બડી બાત હૈ?’ પછી મારી તરફ નજર ફેરવીને બોલ્યાં, ‘એમાં તો એવું છે એડિટરસાહેબ કે એ વખતે હોલિવૂડના માણસો મને મોટી મોટી ઓફર લઇને સમજાવવા આવેલા, પણ મને થયું કે ત્યાં પણ આવા ગંદા માણસો જ હશે. પારકા પરદેશમાં કયાંક મારા હાથે એકાદ ખૂન બૂન થઇ જાશે તો…’ ‘આપનો મગજ તો નઝમા બેગમ. ભારે જલદ…સારું થયું તમે બહુ જલદી રિટાયર્ડ થઇ ગયા. નહીં તો અત્યારના ડાઇરેકટરો અને હિરો તો સાયગલ અને મોતીલાલ કરતાં પણ વધારે ખતરનાક છે. તમારી છોકરી માટે કોઇ સારા ડાઇરેકટર કે પ્રોડયુસરને ભલામણ કરવામાં મને કોઇ વાંધો નથી પણ મને વિચાર આવે છે કે એને આજની ફિલ્મ લાઇનથી દૂર રાખો તો સારું કારણ કે તમારી આ ‘સોલા સાલ કી બરચી’ આ વરુ જેવા માણસો સામે ઝીંક નહીં ઝીલી શકે, તો નકામું તમારે દોડી આવવું પડશે ને એકાદનું ખૂન થઇ જશે.’